**projektas**

**reg. Nr. T-50**

 **2.18.darbotvarkės klausimas**

**Pasvalio rajono savivaldybės taryba**

**Sprendimas**

**DĖL**pRITARIMO PROJEKTO PARAIŠKOS TEIKIMUI

2023 m. vasario d. Nr. T1-

Pasvalys

Vadovaudamasi Lietuvos Respublikos vietos savivaldos 16 straipsnio 4 dalimi ir 2021–2027 m. Interreg VI-A Latvijos ir Lietuvos bendradarbiavimo per sieną programos 1-uoju kvietimu teikti paraiškas, Pasvalio rajono savivaldybės taryba nusprendžia:

1. Pritarti, kad Pasvalio Mariaus Katiliškio viešoji biblioteka teiktų projekto paraišką 2021–2027 m. Interreg VI-A Latvijos ir Lietuvos bendradarbiavimo programos 1-ojo kvietimo finansavimui gauti ir dalyvautų vadovaujančio partnerio teisėmis projekte „Tarptautinio bibliotekų tinklo senjorų pilnavertei senatvei ir socialinei gerovei sukūrimas“ (toliau – Projektas) kartu su Rezeknės miesto savivaldybės kultūros įstaiga – Rezeknės centrine biblioteka.
2. Prisidėti prie Projekto Pasvalio rajono savivaldybės biudžeto lėšomis: ne mažiau kaip 20 procentų tinkamų finansuoti Projekto išlaidų; padengti visas netinkamas, tačiau šiam Projektui įgyvendinti reikalingas išlaidas, bei tinkamų finansuoti išlaidų dalį, kurių nepadengia Projekto finansavimas.
3. Įgalioti Pasvalio Mariaus Katiliškio viešosios bibliotekos direktorių pasirašyti visus su Projekto paraiškos pateikimu, vertinimu ir su Projekto įgyvendinimu susijusius dokumentus (sutartis ir kt.).

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Strateginio planavimo ir investicijų skyriaus vedėjas

Gytis Vitkus

2023-02-20

Suderinta DVS Nr. RTS-

Pasvalio rajono savivaldybės tarybai

**AIŠKINAMASIS RAŠTAS**

**DĖL** pRITARIMO PROJEKTO PARAIŠKOS TEIKIMUI

2023 m. vasario 20 d.

Pasvalys

**1. Sprendimo projekto rengimo pagrindas.**

Pasvalio Mariaus Katiliškio viešoji biblioteka ne vėliau kaip iki 2023 m. kovo 29 dienos ketina pateikti projekto paraišką 2021–2027 m. Interreg VI-A Latvijos ir Lietuvos bendradarbiavimo programos 1-ojo kvietimo finansavimui gauti ir dalyvauti vadovaujančio partnerio teisėmis su Rezeknės miesto savivaldybės kultūros įstaiga – Rezeknės centrine biblioteka projekte „Tarptautinio bibliotekų tinklo senjorų pilnavertei senatvei ir socialinei gerovei sukūrimas“.

Šio projekto teikėjas (vadovaujantis partneris) – Pasvalio Mariaus Katiliškio viešoji biblioteka (Pasvalio rajono savivaldybės biudžetinė įstaiga), partneris – Rezeknės centrinė biblioteka (Rezeknės miesto savivaldybės kultūros įstaiga). Norint teikti šią projekto paraišką, reikia Savivaldybės tarybos pritarimo.

**2. Sprendimo projekto tikslai ir uždaviniai.**

Projektu siekiama sukurti tarptautinį, dviejų pasienio savivaldybių – Pasvalio ir Rezeknės bibliotekų tinklą, senjorų pilnavertei senatvei ir socialinei gerovei didinti. Projekto metu bus sukurtos įvairios integruotos paslaugos, apimančios socialinius, švietimo ir emocinės būklės gerinimo elementus, skirtos pažeidžiamai gyventojų grupei – senjorams. Bus įgyvendinamos įvairios veiklos skirtos senjorų medijų ir informacinio raštingumo bei skaitmeninių įgūdžių, būtinų kasdieniniame gyvenime didinimui, senjorų kūrybiškumo ugdymui, emocinės psichologinės būklės gerinimui, bendravimo ir bendradarbiavimo skatinimui, socialinės įtraukties didinimui bei bibliotekų darbuotojų kvalifikacijos kėlimui, gerosios patirties perėmimui. Projekte bus naudojamos įvairios veiklų formos, ir stacionarios, ir mobiliosios, gerinančios paslaugų prieinamumą. Pasvalio M. Katiliškio viešoji biblioteka įsigys naują mobilią biblioteką, o Rezeknės centrinė biblioteka įsirengs modernią skaitmeninio raštingumo mokymų klasę. Projektas sudarys senjorams kuo palankesnes sąlygas gyventi visavertį asmeninį, visuomeninį, profesinį ir kultūrinį gyvenimą.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Naujų teisinio reguliavimo nuostatų nesiūloma. Priėmus šį sprendimo projektą, bus sudarytos sąlygos vykdyti projektą, kurio pagrindinis tikslas – kurti integruotas paslaugas, senjorų pilnavertei senatvei ir socialinei gerovei gerinti Pasvalio–Rezeknės regionuose, pagrįstas tarptautiniu bendradarbiavimu ir patirties dalijimusi.

**4. Skaičiavimai, išlaidų sąmatos, finansavimo šaltiniai**.

Preliminarus projekto įgyvendinimo laikotarpis 2024–2025 metai (24 mėn.). Projekto finansavimo intensyvumas: iki 80 proc. visų tinkamų finansuoti projekto išlaidų. Bendra projekto „Tarptautinio bibliotekų tinklo senjorų pilnavertei senatvei ir socialinei gerovei sukūrimas“ vertė 625 000,00 Eur, planuojama Pasvalio Mariaus Katiliškio viešosios bibliotekos dalies projekto vertė – iki 312 500,00 Eur. Projektui įgyvendinti bus panaudotos Europos regioninės plėtros fondo (250 000,00 Eur) ir Pasvalio rajono savivaldybės biudžeto lėšos (iki 62 500,00 Eur).

**5.** **Numatomo teisinio reguliavimo poveikio vertinimo rezultatai galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6.** **Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti** – nereikia.

**7. Sprendimo projekto antikorupcinis vertinimas.**

Neatliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Sprendimo projekto iniciatoriai – Pasvalio rajono savivaldybės administracijos Strateginio planavimo ir investicijų skyrius.Asmuo, atsakingas už sprendimo vykdymo kontrolę **–** Pasvalio rajono savivaldybės administracijos Strateginio planavimo ir investicijų skyriaus vedėjas Gytis Vitkus.

Strateginio planavimo ir investicijų skyriaus vedėjas Gytis Vitkus